**Broj: 711-I-82-M-165-19/20-02-8**

Zagreb, 7. siječnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Tomislava Tolušića, zastupnika u Hrvatskom saboru, za davanjem mišljenja Povjerenstva,** na 74. sjednici, održanoj 7. siječnja 2020.g., daje sljedeće

**MIŠLJENJE**

1. **Dužnosnik Tomislav Tolušić, zastupnik u Hrvatskom saboru i njegova supruga, mogu za vrijeme profesionalnog obnašanja dužnosti zastupnika u Hrvatskom saboru, biti nositelji obiteljskog poljoprivrednog gospodarstva (u daljnjem tekstu: OPG) registriranog isključivo za obavljanje poljoprivredne djelatnosti. Ukoliko bi OPG bio registriran i za obavljanje dopunskih djelatnosti, nositelj istog ne bi mogao biti dužnosnik, već isključivo dužnosnikova supruga.**
2. **Na temelju članka 17. stavka 1. ZSSI-a OPG čiji nositelj je dužnosnik ne može stupiti u poslovni odnos s tijelom javne vlasti kojem dužnosnik obnaša dužnost.**
3. **Na temelju članka 18. ZSSI-a o namjeri stupanja u poslovni odnos između tijela javne vlasti u kojem dužnosnik obnaša dužnost i OPG-a čiji nositelj je supruga dužnosnika, dužnosnik je obvezan pravodobno obavijestiti Povjerenstvo koje će mu dati mišljenje s uputama za postupanje u cilju izbjegavanja sukoba interesa dužnosnika i osiguranja postupanja u skladu sa ZSSI-em.**
4. **Sukladno odredbama ZSSI-a načelno nema zapreke da se OPG čiji nositelj je dužnosnik ili njegova supruga javi na javni natječaj za dodjelu sredstava raspisan od strane tijela javne vlasti u kojima dužnosnik ne obnaša dužnost.**
5. **U cilju postupanja u skladu s načelima obnašanja javnih dužnosti, Povjerenstvo upućuje dužnosnika da dodatno zatraži mišljenje Povjerenstva u slučaju namjere da se OPG-a čiji nositelj je dužnosnik ili njegova supruga javi na natječaj za dodjelu sredstava koji je raspisalo neko od tijelo javne vlasti u kojem je dužnosnik prethodno obnašao dužnost ili neka od agencija iz nadležnosti tih tijela.**
6. **Sukladno odredbama ZSSI-a načelno nema zapreke da se dužnosnik ili njegova supruga kao fizičke osobe jave na javni natječaj za kupnju nekretnina, raspisan od strane tijela javne vlasti u kojima dužnosnik ne obnaša dužnost te da, ako budu najbolji ponuditelji, sklope ugovor o kupoprodaji istih. Međutim, i u tom slučaju, Povjerenstvo upućuje dužnosnika da zatraži dodatno mišljenje Povjerenstva ako natječaj raspiše neko od tijela javne vlasti u kojem je dužnosnik prethodno obnašao dužnost ili neka od agencija iz nadležnosti tih tijela.**

Obrazloženje

Zahtjev za davanjem mišljenja Povjerenstva podnio je dužnosnik Tomislav Tolušić, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-4300-M-165/19-01-1 dana 23. prosinca 2019. g., povodom kojeg je otvoren predmet broj M-165/19.

Člankom 3. stavkom 1. podstavkom 3. propisano je da su zastupnici u Hrvatskom saboru dužnosnici u smislu toga Zakona, podstavkom 4. istog članka propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu istog Zakona, a podstavkom 42. propisano da je su župani i njihovi zamjenici također dužnosnici u smislu ZSSI-a.

Uvidom u Registar dužnosnika koji ustrojava i vodi Povjerenstvo, utvrđeno je da je Tomislav Tolušić od 24. svibnja 2013.g. do 31. siječnja 2016.g. obnašao dužnost župana Virovitičko-podravske županije, od 22. siječnja 2016.g. do 19. listopada 2016.g. obnašao je dužnost ministra regionalnog razvoja i fondova Europske unije, zatim je od 19. listopada 2016.g. do 19. srpnja 2019.g. obnašao dužnost ministra poljoprivrede, od 25. svibnja 2018.g. do 19. srpnja 2019.g. dužnost potpredsjednika Vlade Republike Hrvatske, a od 27. srpnja 2019.g. obnaša dužnost zastupnika u Hrvatskom saboru.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu se navodi da bi dužnosnik ili njegova supruga osnovali obiteljsko poljoprivredno gospodarstvo koje bi se bavilo isključivo poljoprivrednom proizvodnjom. Dužnosnik od Povjerenstva traži mišljenje mogu li on ili njegova supruga osnovati OPG te može li se navedeni OPG, nakon što bude osnovan, javljati na javne natječaje za dodjelu sredstava koje raspisuju resorna ministarstva i državne institucije, pritom prvenstveno misleći na dodjelu sredstava iz fondova Europske unije. Dužnosnik od Povjerenstva također traži mišljenje može li on osobno ili njegova supruga javiti na javno nadmetanje za kupnju nekretnina koje provodi neko od državnih tijela.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Stavkom 3. istog članka ZSSI-a propisano je da prethodno odobrenje Povjerenstva nije potrebno za obavljanje, između ostalog, samostalne poljoprivredne djelatnosti.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Nadalje, člankom 4. stavkom 4. ZSSI-a, propisano je da se poslovnim subjektima u smislu navedenog Zakona smatraju, pored drugih navedenih, i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Slijedom navedenoga, OPG se smatra poslovnim subjektom u smislu odredbi ZSSI-a.

Na temelju članka 5. stavka 1. točke a) Zakona o obiteljskom poljoprivrednom gospodarstvu („Narodne novine“ broj 29/18. i 32/19.) OPG je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

Prema točki b) navedenog članka istog Zakona djelatnost poljoprivrede obuhvaća bilinogojstvo, stočarstvo i s njima povezane uslužne djelatnosti sukladno skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti, a prema točki d) dopunske djelatnosti na OPG-u su proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a.

Člankom 5. stavkom 1. točkom i) navedenog Zakona propisano je da je nositelj OPG-a izabrani član OPG-a koji je nositelj prava i obveza OPG-a, a u svojstvu odgovorne osobe predstavlja i upravlja OPG-om.

Člankom 13. stavkom 1. Zakona o obiteljskom poljoprivrednom gospodarstvu propisano je da fizička osoba iz članka 9. stavaka 1. i 2. toga Zakona može u organizacijskom obliku OPG-a obavljati dopunske djelatnosti proizvodnje poljoprivrednih i prehrambenih proizvoda na OPG-u, proizvodnje neprehrambenih proizvoda i predmeta opće uporabe na OPG-u, pružanja ugostiteljskih, turističkih i ostalih usluga na OPG-u i pružanja ostalih sadržaja i aktivnosti na OPG-u.

Člankom 27. Zakona o obiteljskom poljoprivrednom gospodarstvu propisano je da vlastite poljoprivredne proizvode proizvedene na OPG-u krajnjem potrošaču ili kupcu/otkupljivaču mogu prodavati nositelj OPG-a, članovi OPG-a i radnici na OPG-u.

Člankom 29. stavkom 1. istoga Zakona propisano je da je nositelj OPG-a fizička osoba, član OPG-a, koja se u svojstvu odgovorne osobe vodi u Upisniku OPG-ova.

Povjerenstvo tumači da obavljanje isključivo poljoprivredne djelatnosti u okviru OPG-a, bez dopunskih djelatnosti u smislu Zakona o poljoprivredi, ne predstavlja poslove upravljanja tim OPG-om kako za članove, tako i za nositelja istog. U prilog navedenom govori i odredba članka 27. Zakona o obiteljskom poljoprivrednom gospodarstvu kojom su nositelji, članovi i zaposleni na OPG-u izjednačeni u odnosu na mogućnost prodaje vlastitih poljoprivrednih proizvoda uzgojenih na OPG-u krajnjem potrošaču ili kupcu/otkupljivaču.

Povjerenstvo nadalje obrazlaže da je člankom 13. stavkom 3. ZSSI-a propisana iznimka od stavka 2. istog članka, kojom je uz profesionalno obnašanje dužnosti izričito dopušteno obavljanje samostalne poljoprivredne djelatnosti.

S obzirom da se samostalna poljoprivredna djelatnost može obavljati u organizacijskom obliku OPG-a te da je OPG osnovan prvenstveno radi obavljanja poljoprivredne djelatnosti, dužnosnik Tomislav Tolušić za vrijeme obnašanja dužnosti zastupnika u Hrvatskom saboru, kao i njegova supruga, mogu osnovati OPG i biti nositelji istog u situaciji kada je OPG registriran isključivo za obavljanje poljoprivrednih djelatnosti.

Međutim, imajući u vidu odredbu članka 14. stavka 1. ZSSI-a koja dužnosnicima zabranjuje obavljanje poslova upravljanja poslovnim subjektom, dužnosnik ne bi mogao biti nositeljem OPG-a ukoliko je isti registriran i za obavljanje dopunskih djelatnosti u smislu odredbi Zakona o obiteljskom poljoprivrednom gospodarstvu, jer bi se tada radilo o obavljanju poslova upravljanja poslovnim subjektom registriranim za obavljanje djelatnosti koje nisu obuhvaćene iznimkom iz članka 13. stavka 3. ZSSI-a. Povjerenstvo dodatno obrazlaže da sukladno odredbama ZSSI-a nema zapreke da supruga dužnosnika bude nositelj OPG-a registriranog za obavljanje kako poljoprivrednih, tako i dopunskih djelatnosti.

U pogledu prijave na natječaj za dodjelu sredstava koje raspisuju resorna ministarstva i druge državne institucije Povjerenstvo ukazuje na odredbe članka 17. i 18. ZSSI-a.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 18. stavcima 1., 2. i 3. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će potom u roku od 15 dana od dana zaprimanja navedene obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu sa ZSSI-em. Sukladno stavku 4. istog članka ZSSI-a, dužnosnik, odnosno tijelo u kojem dužnosnik obnaša dužnost je obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva, a sukladno stavku 5. istog članka, Povjerenstvo će posebnom odlukom utvrditi jesu li upute Povjerenstva iz stavka 2. ovog članka provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

U skladu s citiranim odredbama, OPG čiji nositelj je dužnosnik ne smije stupati u poslovne odnose s tijelom javne vlasti u kojem dužnosnik obnaša dužnost, a u slučaju da OPG čiji nositelj je supruga dužnosnika namjerava stupiti u poslovni odnos s tijelom javne vlasti u kojem dužnosnik obnaša dužnost, dužnosnik je o tome dužan pravodobno obavijestiti Povjerenstvo koje će mu dati mišljenje s uputama za postupanje u cilju izbjegavanja sukoba interesa dužnosnika i osiguranja postupanja u skladu sa ZSSI-em.

Povjerenstvo nadalje tumači da ZSSI ne sadrži odredbe koje bi propisivale zabranu stupanja u poslovne odnose između poslovnih subjekata u vlasništvu dužnosnika i/ili članova njegove obitelji i drugih tijela javne vlasti u kojima dužnosnik ne obnaša dužnost. Slijedom navedenoga, načelno nema zapreke da OPG čiji nositelj je dužnosnik, kao i OPG čiji nositelj je supruga dužnosnika, stupaju u poslovne odnose s tijelima javne vlasti u kojima dužnosnik ne obnaša dužnost.

Povjerenstvo, međutim, obrazlaže da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana.

S obzirom da je dužnosnik Tomislav Tolušić prije obnašanja dužnosti zastupnika u Hrvatskom saboru, obnašao dužnost ministra u Ministarstvu regionalnog razvoja i fondova Europske unije te Ministarstvu poljoprivrede, kao i dužnost župana Virovitičko-podravske županije, Povjerenstvo upućuje dužnosnika da dodatno zatraži mišljenje Povjerenstva u slučaju namjere da se OPG-a čiji nositelj je dužnosnik ili njegova supruga javi na natječaj koje je raspisalo neko od navedenih tijela javne vlasti ili agencija iz nadležnosti tih tijela, a sve s ciljem postupanja u skladu s načelima obnašanja javnih dužnosti.

ZSSI također ne sadrži odredbe kojima bi bilo zabranjeno da se dužnosnik ili njegova supruga kao fizičke osobe jave na natječaj za kupnju nekretnina, raspisan od strane tijela javne vlasti te da, ako budu najbolji ponuditelji, sklope ugovor o kupoprodaji istih.

Međutim, i u ovom slučaju, Povjerenstvo upućuje dužnosnika da, ukoliko natječaj raspiše tijelo javne vlasti u kojem je dužnosnik ranije obnašao dužnost ili neka od agencija iz nadležnosti tih tijela, zatraži dodatno mišljenje Povjerenstva.

Naposljetku, Povjerenstvo ukazuje dužnosniku da je odredbama članaka 8. i 9. ZSSI-a propisana obveza dužnosnika na obavještavanje Povjerenstva o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine. Člankom 8. stavkom 2. ZSSI-a propisano je da, ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Sukladno članku 8. stavku 7. podstavku 7. ZSSI-a podaci o stečenoj imovini koju je dužnosnik dužan prijaviti Povjerenstvu u izvješću o imovinskom stanju obuhvaćaju, između ostalog, podatke o dohotku od samostalne djelatnosti i drugom dohotku.

Sukladno članku 28. Zakona o porezu na dohodak („Narodne novine“ broj 115/16., 106/18. i 121/19.) dohotkom od samostalne djelatnosti smatra se dohodak od obrta i s obrtom izjednačenih djelatnosti, dohodak od slobodnih zanimanja i dohodak od poljoprivrede i šumarstva. Stoga se dohodak OPG-a smatra dohotkom od samostalne poljoprivredne djelatnosti koji je dužnosnik obvezan navesti u izvješću o imovinskom stanju, kako za OPG čiji je nositelj dužnosnik, tako i za OPG čije je nositelj dužnosnikova supruga.

Napominje se da se subvencije i potpore isplaćene OPG-u, odnosno za njegovu djelatnost također smatraju dohotkom OPG-a.

Slijedom navedenog, Povjerenstvo ukazuje dužnosnika Tomislavu Tolušiću da je dužan u izvješću o imovinskom stanju prijaviti podatke o OPG-u čiji je nositelj dužnosnik ili njegova supruga nositelj te o dohocima istog OPG-a na godišnjoj razini, kao i podatak o dodijeljenim potporama i subvencijama navedenom OPG-u, i to do kraja godine u kojoj su dohoci po navedenoj osnovi ostvareni odnosno u kojoj su potpore ili subvencije isplaćene

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Tomislav Tolušić, elektronička dostava
2. Objava na internetskoj stranici Povjerenstva
3. Pismohrana